Številka: 03206-3/2014-3

Datum: 13. 5. 2014

**osnutek**

**ZAPISNIK**

13. redne seje Komisije za poimenovanje naselij in ulic, ki je bila v torek 13. 5. 2014 s pričetkom ob 16.00 uri, v Banketni dvorani, Mestne hiše, Mestni trg 1, Ljubljana.

NAVZOČI ČLANI:

Predsednica prof.dr.Milena Mileva Blažić, podpredsednica Mojca Škrinjar, ostali člani Marjan Jernej Virant, Iztok Kordiš, Aleš Mižigoj in tajnik komisije Jan Skoberne.

NAVZOČNOST OPRAVIČILI: Primož Hainz in Janez Moškrič.

NAVZOČI OSTALI VABLJENI:

Marjan Belec iz Oddelka za gospodarske dejavnosti in promet, Ivan Stanič in Karel Pollak iz Oddelka za urejanje prostora in Miha Verbič iz Sekretarjata MU MOL.

Na zasedanju sta manjkala dva člana komisije.

Gradiva: k 1.tč., k 2.tč. in k 3. točki so člani komisije prejeli, vpogled v delo komisije je na spletni povezavi komisije: http://www.ljubljana.si/si/mol/mestni-svet/komisije-mestnega-sveta/komisija-za-poimenovanja-ulic-in-naselij/.

Predsednica komisije prof.dr. Milena Mileva Blažić je pozdravila navzoče člane komisije in vse prisotne ter predlagala, da se glasuje o predlaganem dnevnem redu, ki so ga člani prijeli s sklicem.

Ker ni bilo pripomb, je bil dan na glasovanje

**PREDLOG SKLEPA:**

**Komisija za poimenovanje naselij in ulic sprejme predlagani dnevni red 13. redne seje.**

Navzočih je bilo 5 članov.

Za je glasovalo 5 članov. Proti ni glasoval nihče.

Sklep je bil sprejet.

**SPREJETI DNEVNI RED:**

1. Potrditev zapisnika 12. seje
2. Gradivo za 35. sejo mestnega sveta, osnutek Odloka o določitvi imen in potekov ulic, o določitvi sprememb potekov ulic, o določitvi imena kolesarski stezi ter o dopolnitvah seznama mostov in brvi v naselju Ljubljana na območju Mestne občine Ljubljana
3. Prispeli in predlogi v reševanju za imenovanja in preimenovanja:
4. Predlogi splošno
5. ČS Črnuče – Predlog postavitve napisnih tabel za označitev meje zgodovinskih naselij Črnuče, Podgorica, Ježa, Šentjakob, Nadgorica in Prod
6. Postavitev tabel za označitev vasi, oziroma za poenotenje označitve naselij v ČS Sostro
7. Pobude in vprašanja članov komisije

**AD 1**

Potrditev zapisnika 12. redne seje Komisije za poimenovanje naselij in ulic

Predsednica komisije je člane vprašala, če ima kdo kakršnokoli pripombo na zapisnik. Ker ni bilo pripomb, je bil dan na glasovanje

**PREDLOG SKLEPA:**

Komisija za poimenovanje naselij in ulic potrdi zapisnik 12. redne seje komisije.

Navzočih je bilo 5 članov.

Za je glasovalo 5 članov. Proti ni glasoval nihče.

Sklep je bil sprejet.

**AD 2**

Gradivo za 35. sejo mestnega sveta, osnutek Odloka o določitvi imen in potekov ulic, o določitvi sprememb potekov ulic, o določitvi imena kolesarski stezi ter o dopolnitvah seznama mostov in brvi v naselju Ljubljana na območju Mestne občine Ljubljana

Predsednica je dala besedo tajniku KPNU, Janu Skobernetu, ki je članom predstavil gradivo in povedal, da so pripravljeni predlogi, ki so v obliki osnutka gradivo za obravnavo že na naslednji seji mestnega sveta, da pa se lahko ta paket predlogov in sprememb ulic konča tudi še v tem mandatu z uveljavitvijo navedenih novih ulic, parka, kolesarske poti in mosta ter brvi čez Ljubljanico. Po sprejemu na KPNU se bo istočasno začel postopek predhodne razprave, ki ga bo objavil župan, da pristojne četrtne skupnosti tudi objavijo županov poziv in da se računa na pridobitev konstruktivnih pripomb, ki se bodo upoštevale do priprave predloga odloka.

Torej, na območju Mestne občine Ljubljana se v naselju Ljubljana:

**- na novo imenujejo naslednje ulice in določijo poteki:**

**1. Curnovska ulica:** Ulica se odcepi na koncu Barjanske ceste v križišču v avtocestnem priključku Ljubljana - center (AC obroč), kjer se odcepi pravokotno V (vzhodno) in se zaključi pred križiščem z ulico Pot na Rakovo jelšo.

**2. Pot Roberta Blinca:** Ulica se odcepi v križišču z ulico Večna pot na cestnem odseku med Živalskim vrtom in Koseško cesto in poteka JZ (jugozahodno) proti Tehnološkemu parku, prečka potok Glinščico in se zaključi v križišču s Potjo za Brdom.

**- na novo imenuje park**

**Lazarjev park:** Park leži ob reki Savi med poletnim kopališčem Laguna in stavbo na Tesovnikovi ulici 20.

**- določi in spremeni poteke ulic:**

**1. Riharjeva ulica:** spremeni svoj potek na zaključnem delu tako, da poteka pri slepem koncu Devinske ulice JZ (jugozahodno) mimo stavbe Devinska ulica 1a, 1b in 1c, kjer nadaljuje potek in zavije ostro in vzporedno z Barjansko cesto mimo stavb Riharjeve ulice št. 26, 38 in 40, kjer se zaključi slepo.

**2. Barjanska cesta:** spremeni svoj zaključek tako, da poteka od začetka iz križišča z Aškerčevo cesto, Zoisovo cesto in Slovensko cesto do konca v JZ (jugozahodni) smeri in podaljša svoj zaključek čez AC obroč in se zaključi v križišču s Curnovsko ulico.

**3. Pot za Brdom:** spremeni svoj zaključek tako, da nadaljuje potek v SZ (severozahodni) smeri in se zaključi čez AC obroč, obrne potek S (severno) in se zaključi Z (zahodno) v križišču s Koreninovo ulico in z ulico Grič.

**- na novo poimenuje naslednjo kolesarsko stezo in določi njen potek:**

**Kolesarska pot Pionirske železnice** – kolesarska pot se odcepi od ulice Rožna dolina, cesta VI (severno) proti Živalskemu vrtu in poteka vzporedno z ulico Večna pot in se zaključi v križišču z ulico Koseška cesta.

**- na novo se poimenujeta naslednji most in brv:**

**1. Most harfa:** Obstoječi most poteka na AC obroču čez reko Ljubljanico na V (vzhodnem) delu AC obroča na avtocestnem odseku Celje, razcep Malence.

**2. Lipićeva brv:** Rekonstruirana brv za peš promet bo potekala čez reko Ljubljanico s Šuštarjevega nabrežja v smeri Novih Poljan-Potočnikove ulice proti križišču z ulico Poljanski nasip.

Jan Skoberne je vsem članom komisije tudi vizualno preko prokjektorja predstavil nove poteke /spremembe ulic, mosta, brvi, kolesarske steze. Naštel je tudi krajevno pristojne četrtne skupnosti, da bo omenjeno gradivo tudi predmet predhodnega posvetovanja (javne razgrnitve) v ČS Trnovo, ČS Rožnik, ČS Šiška, ČS Posavje, ČS Center, ČS Moste ter ČS Sostro in da je predvideno le sprejemanje pisnih mnenj in stališč.

Predsednica komisije se je v imenu vseh prisotnih zahvalila Janu Skobernetu, ki je prispeval velik delež pri pripravi in vsebini gradiva ter pripomogel, da je gradivo pripravljeno strokovno in v skladu z zastavljenim treminskim planom, čeprav so bile izrečene pripombe za prestavitev in kasnejše predhodne preveritve. KPNU je zavzela stališče, da postopek nadaljuje, kot je bil postavljen in da se pred predlogom preuči vse potrebno za nadaljevanje in grafično dopolnitev elaborata, kot smo ga bili navajeni do sedaj.

**1. PREDLOG SKLEPA:**

Komisija za poimenovanje naselij in ulic potrdi pripravljeno gradivo za 35. sejo mestnega sveta: »Osnutek Odloka o določitvi imen in potekov ulic, o določitvi sprememb potekov ulic, o določitvi imena kolesarski stezi ter o dopolnitvah seznama mostov in brvi v naselju Ljubljana na območju Mestne občine Ljubljana«, ki je bilo predstavljeno na tej seji Komisije za poimenovanje naselij in ulic ter predlaga Mestnemu svetu Mestne občine Ljubljana, da ga sprejme.

Navzočih je bilo 5 članov.

Za je glasovalo 5 članov. Proti ni glasoval nihče.

Sklep je bil sprejet.

**2. PREDLOG SKLEPA:**

**Pripravi se poziv k predhodnemu posvetovanju o ustreznosti predlaganih imen in potekov ulic, parka, sprememb potekov ulic, imena kolesarski stezi ter o dopolnitvah seznama mostov in brvi v naselju Ljubljana. Predhodno posvetovanje traja od 23. maja 2014 in se zaključi 7. junija 2014.**

Navzočih je bilo 5 članov.

Za je glasovalo 5 članov. Proti ni glasoval nihče.

Sklep je bil sprejet.

**AD 3**

Prispeli in predlogi v reševanju za imenovanja in preimenovanja

3.1Predlogi splošno

Jan Skoberne je predstavil novo prejete predloge in poudaril, da bo narejena tudi preglednica, t.j. nabor vseh predlogov, ki so sprejeti kot prioritetni predlogi, da jih je že kar nekaj. Obžaloval je nekako pomankanje možnosti za lociranje že znanih imen oseb za poimenovanja ulic iz nabora imen KPNU, ker je v Ljubljani zastala gradnja nasploh!

Opozoril je navzoče sodelavce mestne uprave, da je elektronski naslov KPNU znan, da lahko posredujejo svoje predloge in pobude iz svojega področja dela, ter opozoril na bolj tvorno skupno delo v prihodnosti, ker KPNU nima ločene strokovne službe, ima le sestav sodelavcev vzetih iz posameznih oddelkov in služb Mestne uprave MOL.

Člani komisije so povedano sprejeli na znanje in s sprejetimi prioritetnimi predlogi soglašali, kar bo razvidno v seznamu imen in prioritet.

Zaključek:

Komisija se je seznanila s prejetimi novimi prioritetnimi predlogi. Vse predloge, ki jih je komisija prejela v svoj nabor imen tega mandata se jih prikaže v preglednici nabora in poudari njeno prioriteto za poimenovanja.

3.2 in 3.3 Pobudi obeh, ČS Črnuče – Predlog postavitve napisnih tabel za označitev meje zgodovinskih naselij (Črnuče, Podgorica, Ježa, Šentjakob, Nadgorica in Prod) ter Postavitev tabel za označitev vasi, oziroma za poenotenje označitve naselij v ČS Sostro

**Točka je bila obravnavana v okviru razprave k prejšnjim točkam dnevnega reda, tako je sprememba odloka v delovni obravnavi sodelavcev KPNU, ki so bodo do konca tega mandata pripravili izhodišča za dopolnitev tega odloka iz pristojnosti KPNU in tistega, (MOLIS), ki ima svoj domicil v Oddelku za gospodarsko dejavnost in promet. Ti so tudi odstopili KPNU spis s predlogom za spremembe!**

Podpredsednica KPNU, Mojca Škrinjar je predlagala, da bi nekdo od študentov pripravil v okviru diplomske, magistrske ali doktorske naloge analizo in pomen zgodovinskih naselij v Ljubljani. Z njo so se strinjali vsi navzoči člani komisije.

PREDLOG SKLEPA:

Odločanje o primernosti označitve in postavitve tabel z napisi starih naselij na območju Mestne občine Ljubljana ni v pristojnosti Komisije za poimenovanje nasilij in ulic. Komisija za poimenovanje nasilij in ulic predlaga ČS Črnuče in ČS Sostro, da naročijo kvalitetno in strokovno analizo primernosti postavitve omenjenih tabel na svojih območjih ter o rezultatih analize seznanijo komisijo. Komisija je bila mnenja, da bi bilo dobro naročiti Univerzi v Ljubljani, da določena fakulteta izvede diplomsko, magistrsko ali doktorsko nalogo na temo zgodovinskih naselij v Ljubljani.

**AD 4**

Pobude in vprašanja članov komisije

Pri tej točki člani komisije niso razpravljali.

S tem je bil izčrpan dnevni red 13. seje komisije, ki jo je zaključila predsednica ob 17.25 uri.

Zapisal

*Jan Skoberne prof.dr. Milena Mileva Blažić*

Višji svetovalec I. Predsednica